INSET มั่นใจผลงานปีนี้ทะลุเป้า 20% หลังคว้างาน “ติดตั้งระบบ” กว่า 210 ลบ.
INSET มือขึ้น คว้างานโครงการติดตั้งระบบประกอบอาคาร สำหรับ ศูนย์ Data Center – อาคารสถานีเคเบิ้ลใต้น้ำ มูลค่า 210 ลบ. หนุนแบ็คล็อกทะลุ 2 พันลบ. มั่นใจผลงานปีนี้โตทะลุเป้า 20%
26 ต.ค. 2564

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่าบริษัทฯ ได้รับหนังสือตกลงว่าจ้างโครงการติดตั้งระบบประกอบอาคาร M&amp;E ภายในอาคาร  Data Center และ อาคารสถานีเคเบิ้ลใต้น้ำ มูลค่าโครงการรวม 210 ล้านบาท (ไม่รวมภาษีมูลค่าเพิ่ม)
“โครงการงานระบบประกอบอาคาร M&amp; E สำหรับ ศูนย์ Data Center และ อาคารสถานีเคเบิ้ลใต้น้ำ ในครั้งนี้ สามารถสะท้อนให้เห็นว่าคู่ค้ามีความเชื่อมั่นต่อบริษัท จากประสบการณ์การทำงานที่มีประสิทธิภาพ และส่งงานได้ตามระยะเวลาที่กำหนด จึงได้รับความไว้วางใจอย่างต่อเนื่อง ซึ่งจากสถานการณ์การแพร่ระบาดโควิด-19 ทำให้ปัจจุบันความต้องการใช้พื้นที่ในการจัดเก็บข้อมูล Data เพิ่มสูงขึ้นอย่างชัดเจน รวมถึงความต้องการใช้ Cloud Service เพิ่มขึ้น ซึ่งทำให้ความต้องใช้ Data Center เป็นหนึ่งในโครงสร้างพื้นฐานหลักที่มากขึ้นเช่นกัน ดังนั้น น่าจะเป็นโอกาสที่ดี และสามารถผลักดันการเติบโตของบริษัทฯได้เป็นอย่างดี” นายศักดิ์บวร กล่าว 
สำหรับภาพรวมธุรกิจในช่วงโค้งสุดท้ายของปีนี้มีสัญญาณที่ดีขึ้น หลังมีคลายคลายล็อกดาวน์กิจกรรมทางเศรษฐกิจกลับมาฟื้นตัว โดยเฉพาะภาครัฐ และเอกชน เริ่มทยอยเปิดประมูลงานใหม่ ซึ่งบริษัทฯ มีความพร้อมที่จะเดินหน้าเข้าประมูลอย่างต่อเนื่อง และมีแผนตรียมเข้าประมูลงานเพิ่มเติมอีก 4 – 5 โครงการในระยะเวลาช่วงที่เหลือของปีนี้ ซึ่งจะทำให้บริษัทฯ มีงานในมือรอรับรู้รายได้ (backlog) เพิ่มขึ้น โดยล่าสุดอยู่ที่ 2,090 ล้านบาท ทำให้มั่นใจว่าผลงานในปีนี้จะเติบโตได้ในระดับ 20% ตามที่ตั้งเป้าหมายไว้อย่างแน่นอน
 
 
 